**Aktuálny návrh cien energií predložený vládou - výhodné pre domácnosti - nevýhoda pre výrobcov tepla**

Vláda dňa 1.12.2022 oznámila údajné budúcoročné ceny všetkých energií pre domácnosti.

Podľa vyjadrení by sme za dodávku plynu nemali platiť v budúcom roku viac ako 15 percent oproti súčasnosti. Maximálne 15-percentné navýšenie budeme platiť aj pri teple. Ceny elektriny by mali zostať rovnaké ako v tomto roku. Aj tu však hovoríme o dodávke, ku koncovej cene sa pripočítavajú ešte ďalšie poplatky.

Štát na realizáciu týchto opatrení vynaloží miliardy eur. Ceny bude môcť zastropovať vďaka zavedeniu inštitútu krízovej regulácie. Vláda tým preberie úlohu Úradu pre reguláciu sieťových odvetví (ÚRSO), ktorý regulované ceny určuje na každý rok. Na budúci rok ich však stanoví ministerstvo hospodárstva a dodávateľom bude rozdiely v cenách kompenzovať vláda. Domácnosti nebudú musieť pre výhodnejšie účty urobiť nič, ceny dostanú automaticky.

Aktuálny návrh predložený vládou môže dostať výrobcov tepla na kolená, a preto žiadajú poslancov o úpravu zákona.

Návrh na zmenu zákona o regulácii, ktorý posunula vláda do Národnej rady SR v skrátenom konaní, je nebezpečný a ohrozuje zásobovanie obyvateľstva teplom. Uviedol to vo svojom stanovisku Slovenský zväz výrobcov tepla (SZVT), ktorý žiada poslancov NR SR o úpravu zákona a riešenie kompenzácií pre dodávateľov tepla.

Podľa SZVT zámer vlády umožňuje zachovať ceny tepla na úrovni cien roka 2022, ale všetko na úkor dodávateľov tepla. Vláda v návrhu nezaručuje kompenzačné mechanizmy, aby dodávatelia tepla nespadli do platobnej neschopnosti, ktorá následne môže viesť k núdzovým stavom v zásobovaní teplom.

Podľa predsedu predstavenstva SZVT hrozí, že dodávatelia nebudú mať za čo nakúpiť plyn a hrozí núdzový stav v zásobovaní teplom. „Táto novela je to isté, akoby vláda zastropovala cenu chleba na 30 centov, občan príde do obchodu a regály sú prázdne, lebo za 30 centov chlieb nikto neupečie. Toto sa môže stať v teple,“ upozornil Janiš, predseda predstavenstva SZVT.